1Padang kessi’é sibawa tana rakkoé marennui matu, tabbakkai bunga-bungaé ri padang makkale-ale’é.
2Mpungai padang kessi’é sibawa makkompe, nenniya maddéndang sibawa élokkélong marennu. Agellorenna pada-padai Bulu Libanon, commo’na pada-padai Lompo Karmél sibawa Saron. Na tungke tau naitai matu akuwasanna PUWANGNGE, sibawa arajanna Allataalata.
3Péwatangiwi lima iya malemmaé, pakkasse’i uttu iya kédo-kédoé.
4Powadai lao ri iya marenni atié, "Pakkasse’i atimmu, aja’ mumétau, poléi Allataalamu untu’ hukkungngi balié, poléi untu’ passalama’ko."
5Ri wettuéro naulléi makkita matu tau butaé, sibawa tau mataru-tarué naulléi maréngkalinga matu.
6Luppe-luppe’i matu tau péso’é pada-pada jongaé, tau pépé gora-gorai marennu. Saba’ compoi mata uwai ri padang kessi’é, massolo’i uwai ri padang makkale-ale’é.
7Kessi iya mapellaé mancaji kolangngi matu, tana iya makarossaé mancaji bubbu uwaiwi. Onrong iya naonroiyé riyolo asu ale’é, natuwoiwi matu araso sibawa padang.
8Engka matu kuwaro watattana, asenna "Laleng mattujué ri asalamakengngé". Tau madosaé dé’ nalalo matu kuwaro, tau madonggoé dé’ napapusai matu tau iya molaéngngi.
9Ri onrongngéro dé’gaga matu singa, iyaré’ga olokolo masekkang laingngé. Sining tau iya ripassalama’é ri PUWANGNGE joppai matu kuwaro.
10Sining tau iya ripaleppe’é ri PUWANGNGE lisui matu; muttama’i mennang ri kota Yérusalém sibawa gora-gora, macora mennang tappana nasaba ariyo-riyong mannennungengngé. Marennui matu mennang sibawa mariyo-riyo; sara nenniya asussangngé lennye’ni.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn